Folketing
2004-12-07

Jeg vil gerne spørge økonomi- og erhvervsministeren, om ikke han i dag bitterligt fortryder den måde, som Nordsøaftalen sidste år blev skruet sammen på. For skatteministeren måtte jo i sidste uge i Folketingssalen indrømme, at hans forslag om nedsættelse af selskabsskatterne medfører, at olieselskaberne, A.P. Møller og DUC m.fl. ude i Nordsøen, får en nettogevinst på ca. 300 mio. kr. Der er en direkte nedsættelse af selskabsskatten på 550 mio. kr., og det er altså de 300 mio. kr. af dem, der bliver en nettogevinst. Det er de foreløbige oplysninger, skatteministeren var nødt til at tilstå over for Folketinget. Vi andre sagde jo dengang, at det her kunne blive en ren foræring til A.P. Møller, og nu har det så desværre vist sig også at være tilfældet. Vil ministeren gøre noget ved det? Økonomi- og erhvervsministeren (Bendt Bendtsen): Jeg vil sige til hr. Keld Albrechtsen, at jeg er utrolig glad for den aftale, vi indgik sidste år med et bredt flertal i Folketinget med A.P. Møller-Mærsk om olieproduktionen i Nordsøen.